**Laqgħa 8**

**Il-Kelma t’Alla**

**Mark 12, 38-44.**

[Mk:12:38] Hu u jgħallimhom qal ukoll: "Iftħu għajnejkom mill-kittieba, li jħobbu jduru mat-toroq bi lbiesi twal, jixtiequ min isellmilhom fil-pjazez,[Mk:12:39] u fis-sinagogi joqogħdu fis-siġġijiet ta' quddiem, u fil-postijiet ewlenin fil-pranzijiet;[Mk:12:40] iberbqu ġid ir-romol, u mbagħad għal wiċċ in-nies idumu ħafna jitolbu. Dawn jieħdu kundanna aktar iebsa."

\_\_\_\_

[Mk:12:41] Kien qiegħed biswit it-teżor, iħares u jara xi flus jitfgħu n-nies fit-teżor. Bosta għonja bdew jitfgħu ħafna.[Mk:12:42] Resqet waħda armla fqira u tefgħet biċċtejn żgħar, jiġifieri xi tliet ħabbiet.[Mk:12:43] Hu sejjaħ id-dixxipli tiegħu u qalilhom: "Tassew ngħidilkom, li din l-armla fqira tefgħet iktar minn dawk kollha li tefgħu fit-teżor.[Mk:12:44] Għax dawk kollha tefgħu miż-żejjed tagħhom, imma hi, fil-faqar tagħha, tefgħet kull ma kellha, dak kollu li kellha biex tgħix."

**Meditazzjoni**

**Il-kuntest tas-silta**

**L-ewwel parti**

* Fl-ewwel parti ta din is-silta insibu lil Ġesu **jikkundanna l-ipokrisija tal-kittieba**. Tajjeb li qabel xejn naraw minn kienu dawn il-kittieba.
* Xi drabi insibu referenza għalihom ukoll bħala **l-iskribi**. L-iskribi kienu nies kapaċi ħafna fil-qari u fl-affarijiet amministrattivi. Kienu jieħdu ħsieb kuntratti u kienu jafu ħafna il-liġi tal-Lhud. Fil-fatt kienu qishom **l-avukati tagħna illum il-ġurnata**. Huma kienu pass il-quddiem mill-Qassisin u mill-Farizej u s-Saduċej.
* L-iskribi kienu jaraw lilhom nfushom bħala **avukati u teoloġi**. Dawn kienu l-istess nies li ftehmu mal-Fariżej biex jonżbu u saħansitra joqtlu lil-Ġesu. Pero mhux kollha kienu ħziena. Pereżempju kien hemm dak l-iskriba tajjeb li lil Ġesù staqsieh dik il-mistoqsija klassika li kienu jistaqsuha lil kull Rabbi: “liema hu l-aqwa kmandament?”. Kien tajjeb għax lil Ġesù ma kienx qed jipprova jpoġġieh f’xi nasba iżda xtaq jħobb lil Alla. Fil-fatt Ġesù jgħidlu “mintix il-bogħod mis-saltna t’Alla” – għax kien wieġeb tajjeb u mill-qalb.
* Iżda dawn il-kittieba kienu ħżiena u Ġesu jċanfarhom u jgħidilhom li **huma iħobbu jidhru biex b’hekk isiru iktar popolari**. Kienu jhobbu ifittxu l-postijiet ta’ quddiem fis-sinagoga għax skont fejn wieħed kien ipoġġi bil-qegħda, ifisser kemm kien ikun importanti.
* Għalihom kien importanti ħafna li jkunu poplari sabiex imgħad meta jkun hemm xi mara li tormol, dawn kienu jfittxu lilhom biex **jamministraw l-patrimonju** ta’ dak li miet. Fil-proċess kienu jgerfxu u jieħdu mill-flus u l-propjetà tal-mejjet. Iktar ma kienu jkunu magħrufa iktar kienu jiġu mfittxija minn nies u b’konsegwenza kienu ikollhom aktar okkażżjonijiet biex jistgħanew minn fuq dahar ħaddieħor.
* Għalhekk Ġesu qed jakkuzahom f’din is-silta għax huma jfittxu li jidhru biex ikunu iktar magħrufin u jkun jistgħu jigwadanjaw minn min hu dgħajjef. **Jitolbu talb twil għal għajn in-nies biex jidhru u jaqtghu show.**
* Ġużeppi Flavju, Fariżew u wieħed mill-ikbar studjużi tal-istorja Lhudija, jgħid kif dawn kienu jisirqu d-djar tar-romol għax kien hemm ir-regola li dawn **ma setgħux jitħalsu** meta jgħallmu u kien mistenni minnhom li jkollhom xogħol ieħor biex jaqilgħu il –ħobża ta kuljum.
* Dawn l-iskribi kien rnexxielhom jdaħħlu f’moħħ in-nies l-idea li **trid tgħin lil xi rabbi biex b’hekk jigwadanjaw bosta affarijiet**. Għalhekk it-talb quddiem tagħhom quddiem in-nies ma kienx ikun offrut lil Alla imma kien ikun għal wiċċ in-nies.

**It-tieni parti**

* F’Kull tempju kien ikun hemm **parti li sservi bħala t-teżor**: post li ta’ spiss kien ikun il-mira tal-**ħallelin** għax kien ikun hemm ħafna flus. F’dawn il-ġarar kbar kienu jixtħu **l-għexur** (one tenth mill-paga) tagħhom biex joffruhom għat-Tempju.
* Issa **Ġesu kien qiegħed ‘biswit it-tezor’** josserva u jara x’qed jitfgħu n-nies fit-teżor.
* Kien hemm dawk li kienu qegħdin jixħtu **ammonti kbar ta’ flus** ħalli kulħadd iħares lejhom u jismagħhom iwaddbu l-flus.
* Kien hemm ukoll waħda **armla li tefgħet biċċtejn żgħar**. Probabilment Ġesù u d-dixxipli setgħu jindunaw li din l-armla xeħtet żewġ muniti biss mill-ħoss tal-muniti.
* Pero dak li hu interressanti huwa l-fatt li din **l-armla li ma kellha xejn u li kellha kull dritt iżommhom għaliha** għax kienet fqira u forsi anke ġiet misruqa minn dawk il-kittieba sinjuri, għażlet li toffri kollox lil Alla. **Setgħet żammet munita waħda** u tat l-oħra biss iżda hija tagħmel att ta’ fidi f’Alla u tatih kollox.

**Mistoqsijiet għar-riflessjoni**

1. Xi drabi forsi insibu ruħna nattendu għall-quddiesa jew ngħidu xi talb ieħor sempliċement għax imġiegħela jew qed nagħmlu bħall-oħrajn. **Meta nħares lura lejn mumenti bħal dawn kif inħossni? Għaliex għandi nipprova nkun preżenti f’dawn il-mumenti spiritwali?**
2. Meta tixtieq tgħin lil ħaddieħor qatt ma għandek tgħati miż-żejjed li għandek! Mother Theresa kienet tħobb tgħid- ‘ Love until it hurts’. Mela meta nagħmlu offerta rridu nħossu l-effett tagħha. Dik il-mara setgħet tefgħet munita waħda u l-oħra żżomma. Imma hi tefgħet kollox. Ntelqet f’idejn Alla. Xi darba tajt xi ħaġa lil xi ħadd (oġġett, flus, ħin) u ħassejtek qed ittieh miż-żejjed? X’ħassejt ġo qalbek?
3. Jiġu mumenti f’ħajjitna meta jkun jonqosna xi ħaġa... pereżempju: il-ħin, is-saħħa, il-paċenzja, l-imħabba... F**’mumenti bħal dawn, kapaċi nintelqu f’idejn Alla, nagħtuh dik in-naqra (ħin, paċenzja, imħabba....) li jkun fadlilna u nemmnu li hu kapaċi jroddilna għal-mitt darba dak li aħna nkunu tajnieh?**