**Laqgħa 6**

**Il-Kelma t’Alla**

**Luqa 19, 1-9**

[Lq:19:1] Ġesù daħal Ġeriko u kien għaddej mit-triq.[Lq:19:2] Mela jkun hemm raġel, jismu Żakkew; dan kien wieħed mill-kapijiet tal-pubblikani, u kien għani.[Lq:19:3] Kellu xewqa li jara min kien Ġesù, imma ma setax minħabba l-folla, billi kien raġel qasir.[Lq:19:4] Għalhekk mar jiġri 'l quddiem u xxabbat ma' siġra tat-tin selvaġġ, għax minn dik in-naħa kien se jgħaddi.[Lq:19:5] Ġesù, kif wasal hemm, ħares 'il fuq u qallu: "Żakkew, isa, inżel minn hemm, għax illum jeħtieġli noqgħod għandek." [Lq:19:6] Dak niżel bla telf ta' żmien, u kollu ferħan laqgħu għandu.[Lq:19:7] In-nies, meta rawh, lkoll bdew igemgmu bejniethom u jgħidu li għand wieħed midneb daħal jistrieħ.[Lq:19:8] Imma Żakkew, wieqaf, qal lill-Mulej: "Ara, Mulej, nofs ġidi se nagħtih lill-foqra, u jekk jien qarraqt b'xi ħadd inroddlu għal erba' darbiet iżjed."[Lq:19:9] Qallu Ġesù: "F'din id-dar illum daħlet is-salvazzjoni, għax dan ir-raġel ukoll huwa bin Abraham.[Lq:19:10] Għax Bin il-bniedem ġie jfittex u jsalva l-mitluf."

**Meditazzjoni**

**Il-kuntest tas-silta**

* Ninsabu f’Ġeriko li hija **belt importanti** għax hija Oasi f’nofs id-deżert tal-Ġudea. F’dik iż-żona jikbru ħafna siġar tat-tin selvaġġ. Dawn is-siġar għandhom il-kapaċità li jikbru ħafna fil-għoli. Sal-lum stess għadek tista tarahom u dduq il-frott tagħhom
* **Żakkew huwa raġel sinjur** u għal kuntrarju tat-twemmin lhudi (kienu jemmnu li r-rikkezza hija sinjal tal-barka Alla ; jekk int sinjur ifisser li inti qrib ħafna ta’ Alla) kien bniedem spiritwalment imbiegħed minn Alla. Huwa letteralment il-kuntrarju għaż-żgħażugħ għani li fuqu tkellemna d-darba l-oħra (luqa 18, 18-38). **Anzi, Żakkew huwa l-eżempju ta’ kif wieħed sinjur jista’ jsalva.**

**Riflessjonijiet**

* Darba waħda Ġesù jmur Ġeriko u **Żakkew** , kap tal-pubblikani ta’ dik il-belt, tant kien **kurjuż** b’dak li sema’ fuq Ġesù li mtela’ bix-xewqa li jiltaqa miegħu, jew almenu jarah.
* **Il-folla** kienet kbira wisq u Żakkew, li kien qasir, jiddeċiedi li jitla’ fuq waħda minn dawn is-siġar għolja sabiex jara lil Ġesù. Xejn ma kien ser itellfu milli jagħmel dan.
* **Ġesù ma jikkuntentax** ruħu li jħallih jarah biss iżda jagħżel li jkellmu
* Ġesù meta ra “**il-bieb ta’ qalbu**” imbexxaq (għax kien Żakkew li tħajjar jara lil Ġesù), ma qagħadx jaħsibha darbtejn biex “jidħol” għandu, jgħajjatlu b’ismu u jurih li jixtieq jiekol għandu.
* Din l-azzjoni ta’ Ġesù tiġi mill-ewwel interpretata **bħala skandlu** min-nies ta’ Ġeriko stess li jafu tajjeb lil Żakkew u li kienu jikkunsidrawh bħala impur minħabba ix-xogħol tiegħu.
* Huma jiġġudikaw lil Ġesù **għax daħal għandu flok ma mar għand xi ħadd ieħor** aktar dehen li jilqgħu. Żgur li kien isib persuni aħjar li setgħu jilqgħuh.

**Interessanti :**

Insibu xi dettalji li ta’ min nagħtuhom importanza u ma nħalluhomx jaħarbulna –

* **Ġesu jaf l-isem** ta’ dan il-pubblikan, qabel ma Żakkew stess ikellmu. Tajjeb li nenfasizzaw il-fatt li l-evanġelista jipprova jurina li minkejja li kien hemm ħafna nies Ġesù xorta jinduna b’dan ir-raġel qasir li tela’ fuq is-siġra. Dan ifisser li Ġesù kien dejjem attent għal dak kollu li kien qed jiġri madwaru.
* **Ġesù jsir l-unika salvazzjoni** għal dak il-bniedem li aċċetta li jiltaqa miegħu
* **Ġesù jiltaqa’ ma kull tip ta persuna**, speċjalment mal-foqra u l-midinbin għax propju għalihom ġie biex iwassal il-bxara t-tajba; dan jagħmlu kontra l-mentalità ta’ dak iż-żmien.
* **Ġesù dejjem jieħu l-inizjattiva** biex jikkonverti lin-nies, biex jgħinhom, biex isalvahom.
* Wara din il-laqgħa ma’ Ġesù, **Żakkew joħroġ bħala bniedem ġdid**! Jibdew ħajtu kompletament! **Jiltaqa mac-challenge u għal kuntrarju ta’ dak iż-żagħżugħ, jidħol għalih!**

**Punti għar-riflessjoni**

1. Temmen li Ġesù jafek b’ismek? Jaf min int u xorta waħda jinteressah minnek? Żgur li anke din il-ġimgħa ġie jħabbatlek fuq il-bieb ta’ qalbek. **Kien hemm xi okkażżjoni li fiha ħassejtu preżenti u ftaħtlu jew ma ftaħtlux?**
2. Xi drabi aħna nsibu ruħna flok dawk in-nies li bdew jiġġudikaw lil Ġesù għax mar għand Żakkew, midneb kbir. Aħseb fuq l-aħħar darba li sibt ruħek f’din il-pożizzjoni ta’ ġudizzju. **X’għamilt b’dak il-ġudizzju? Bqajt taħseb fuqu? .... għaliex m’għandniex niġġudikaw?**
3. Meta tara lil Żakkew jagħmel bidla bħal dik f’ħajtu, jiġik li tgħid: mela jien għadni aqqas biss iltqajt ma Ġesù għalkemm irċivejtu elf darba fl-ewkaristija**. X’naħseb li hemm bżonn biex din il-konverżjoni sseħħ fija wkoll?**