**Laqgħa 13**

**Il-Kelma t’Alla**

**Lq 24, 13-35**

[Lq:24:13] Dak in-nhar stess ġara li tnejn minnhom kienu sejrin lejn raħal jismu Għemmaws, xi sittin stadju bogħod minn Ġerusalemm,[Lq:24:14] jitħaddtu bejniethom fuq kull ma kien ġara.[Lq:24:15] Huma u jitħaddtu u jitkixxfu bejniethom, Ġesù nnifsu resaq lejhom u baqa' miexi magħhom.[Lq:24:16] Imma għajnejhom kellhom xi jżommhom u ma setgħux jagħrfuh.[Lq:24:17] U hu qalilhom: "X'intom tgħidu bejnietkom intom u miexja?" U huma waqfu, b'ħarsa ta' niket fuq wiċċhom.[Lq:24:18] Mbagħad wieħed minnhom, jismu Kleofa, wieġeb u qallu: "Inti waħdek il-barrani f'Ġerusalemm li ma tafx x'ġara hemmhekk f'dawn il-jiem?"[Lq:24:19] "X'ġara?" staqsiehom Ġesù. Qalulu: "Dak li ġara lil Ġesù ta' Nazaret, li kien profeta setgħan fl-għemil u fil-kliem quddiem Alla u quddiem il-poplu kollu,[Lq:24:20] kif il-qassisin il-kbar u l-kapijiet tagħna tawh f'idejn il-gvernatur biex ikun ikkundannat għall-mewt u sallbuh.[Lq:24:21] Aħna konna nittamaw li hu kien dak li kellu jifdi lil Iżrael; iżda issa, fuq kollox ġa għaddew tlitt ijiem minn dawn il-ġrajja![Lq:24:22] Issa wkoll xi wħud min-nisa tagħna ħasduna, għax marru kmieni ħdejn il-qabar[Lq:24:23] u l-katavru tiegħu ma sabuhx; ġew jgħidu wkoll li dehrulhom xi anġli li qalulhom li hu ħaj.[Lq:24:24] Mbagħad marru ħdejn il-qabar xi wħud minn tagħna u sabu kollox kif kienu qalu n-nisa, imma lilu ma rawhx?"[Lq:24:25] Qalilhom Ġesù: "Kemm intom boloh u tqal biex temmnu kull ma qalu l-profeti![Lq:24:26] U ma kellux il-Messija jbati dan kollu u hekk jidħol fil-glorja tiegħu?"[Lq:24:27] U beda minn Mosè u l-Profeti kollha jfissrilhom kull ma kien hemm fl-Iskrittura fuqu. [Lq:24:28] Meta qorbu lejn ir-raħal fejn kienu sejrin hu għamel ta' birruħu li hu kien se jibqa' sejjer aktar 'il bogħod.[Lq:24:29] Iżda huma ġegħluh jibqa' magħhom u qalulu: "Ibqa' magħna, għax issa sar ħafna ħin u l-jum ġa wasal biex jintemm." Mbagħad daħal biex joqgħod magħhom.[Lq:24:30] U waqt li kien fuq il-mejda magħhom, qabad il-ħobż, qal il-barka, qasmu u tahulhom.[Lq:24:31] Mbagħad infetħulhom għajnejhom u għarfuh, iżda hu għab minn quddiemhom.[Lq:24:32] U wieħed lill-ieħor bdew jgħidu: "Ma kinitx imkebbsa qalbna ġewwa fina huwa u jkellimna fit-triq u jfissrilna l-Iskrittura?"[Lq:24:33] Dak il-ħin stess qamu u reġgħu lura Ġerusalemm. Hemm sabu lill-Ħdax u lil sħabhom miġbura flimkien,[Lq:24:34] u dawn qalulhom: "Il-Mulej qam tassew, u deher lil Xmun?"[Lq:24:35] U huma wkoll tarrfulhom x'kien ġralhom fit-triq, u kif kienu għarfuh fil-qsim tal-ħobż.

**Meditazzjoni**

**Il-kuntest tas-silta**

* Għemmaws, għalkemm insibu post fejn hemm Knisja ddedikata għal din il-laqgħa ta’ Ġesù ma’ dawn iż-żewġ dixxipli, xorta waħda ħadd m’hu ċert fejn tinsab eżattament. Huwa probabli li kienet belt li hija 11-il kilometru ‘l bogħod minn Ġerusalemm.
* **Min kienu ż-żewġ dixxipli?** Wieħed minnhom nafu li kien jismu Kleofa, iżda dwar l-ieħor ma nafu xejn. Dan kien mod kif l-awtur kien jagħti ċans lil min qed jaqra biex ipoġġi lilu nnifsu fiż-żarbun ta’ dak id-dixxiplu anonimu. F’ħin minnhom Luqa jirreferi għall-ħdax l-oħra, l-appostli, jiġifieri dawn ma kienux parti mill-ħdax imma żgur li kienu tnejn minn dawk li kienu qrib tagħhom.
* **Lil Kleofo** nisimgħuh jiddjaloga ma’ Ġesù u jgħidlu dak li ħafna dixxipli xtaqu jgħidulu; djalogu li jagħti ċans lil Ġesù jirrivela ruħu lilhom; djalogu li jwitti t-triq għar-rivelazzjoni.
* **Ġesù f’din is-silta** huwa l-protagonista li jrid jiġi żvelat, irrivelat, skoprut. Iż-żewġ dixxipli ma jirnexxilhomx jgħarfuh jew jiskopru l-identità tiegħu għax għandhom għajnejhom “tqal wisq biex jemmnu”. Madanakollu, malli Ġesù jiġi skopert, jisparixxi.
* **L-istess jum -** F’din is-silta insibu kif l-evanġelista jgħid li kien “fl-istess jum” li telqu jimxu lejn Għemmaws. Dan ifisser li ninsabu fl-istess jum li fih instab il-qabar vojt, il-jum li fih Ġesù rxoxta, il-Ħadd.

**Is-sentimenti tad-dixxipli:**

* In-niket huwa evidenti ħafna
* Jafu d-dettalji kollha ta’ dak li ġara lil Ġesù
* Imbelħin b’dak li ġara u bil-fatt li dak il-barrani kien ġej minn Ġerusalem u ma kien jaf b’xejn
* Jammettu li huma stess fil-bidu ma setgħux jemmnu lin-nisa li kienu qalulhom li Ġesù mgħadux fil-qabar
* Jiltaqgħu ma’ Ġesù u jimxi magħhom imma għajnejhom huma tqal wisq biex jagħrfuh
* Jisimgħu l-iskrittura spjegata u mfissra bl-akbar reqqa
* Jagħrfu lil Ġesù waqt il-qsim tal-ħobż u jisparixxi minn quddiemhom
* Il-qalb tagħhom li filli kienet kiesħa u bla ħajja u issa tħabbat bil-passjoni u l-ferħ għax reġgħu ltaqgħu ma’ Kristu
* Il-ħeġġa u l-fidi tixgħel ġo qalbhom li ma tħallihomx kwieti, iżda ġġiegħelhom jerġgħu lura lejn Ġerusalemm.

**L-azzjoni ta’ Ġesù:**

* Ġesu jersaq lejhom u jimxi magħhom
* Jipprova jismagħhom huma u jtennulu dak li għaddew minnu
* Malli jħossu li wasal il-mument, ixandrilhom il-kelma t’Alla billi jfissrilhom dak li l-iskrittura kienet tgħid fuqu
* Meta jlesti minn dak li kellu jgħid, jagħmel ta’ bi ruħu li ser jaqbad triq oħra iżda jiġi mistieden jibqa magħhom.
* Juri ruħu waqt il-qsim tal-ħobż

Ġesù jersaq lejna u jimxi magħna, jipprova jismana, jxandrilna l-kelma/soluzzjoni, jħallina liberi li nilqgħuha jew le, jagħtina lilu nnifsu u l-grazzji tieghu.

**Riflesjoni għalina:**

* Aħna wkoll insibu ruħna fl-istess pożizzjoni tal-appostli, meta tiġrilna xi ħaġa u lil Ġesù ma nħossuhx qrib tagħna
* Aħna wkoll jista’ jkun li jiġu diversi persuni jgħidulna li Kristu huwa ħaj, Kristu qiegħed maġenbna, iżda ma nemmnuhomx
* Pero irrid nifhmu li Ġesù, f’mumenti bħal dawn għandu l-mod tiegħu kif jkun qribna
* Ġesù ma jinvadix
* Ġesù ma jippruvax jgħaġġel il-proċess u jurihom min hu mill-ewwel ħalli jeħles. Lilna wkoll, Ġesù ma jgħaġġilniex, iżda jieħu paċenzja bina.
* U x’ħin ikun il-mument jibgħatilna xita ta’ grazzji

**Mistoqsijiet:**

1. Interessanti l-fatt li dawn id-dixxipli, filli kienu sejrin lura lejn Għemmaws iddisprati għax tilfu kollox (il-ħolm, l-imgħallemm tagħhom, il-futur tagħhom) u filli, permezz tal-laqgħa tagħhom ma’ Ġesù, inbidlu ta’ taħt fuq! F’daqqa waħda reġgħu saru ħabbara tal-bxara t-tajba! **X’bidlet dan kollu? Xi darba kellek esperjenza li fiha l-emozzjonijiet tiegħek inqalbu mill-ħażin għat-tajjeb f’daqqa waħda? X’kien dak li ħoloq fik din il-bidla?**
2. Mill-ġdid nerġgħ naraw it-tema tal-libertà. Naraw lil Ġesù li ma jisfurzax lilu nnifsu fuq dawk id-dixxipli imma jagħtihom cans jiskopruh bil-mod tagħhom. Alla għandu paċenzja kbira magħna. **Ġieli għamilt esperjenza tagħha? Ġieli kont jien li pruvajt inkun nixbaħ lil Alla billi mxejt ma’ ħaddieħor bil-pass tiegħu u bil-paċenzja meħtieġa?**