**Ġesù jsejjaħ l-ewwel dixxipli**

**Il-Kelma t’Alla**

**Lq5,1-11.27-28; 6,12-16.**

**[Lq:5:1]** Darba l-kotra bdiet tross fuqu biex tisma' l-kelma ta' Alla. Hu kien qiegħed f'xatt l-għadira ta' Ġennesaret.**[Lq:5:2]** U ra żewġ dgħajjes qegħdin max-xatt; is-sajjieda kienu niżlu minn fuqhom u kienu qegħdin jaħslu x-xbiek.**[Lq:5:3]** Tela' fuq waħda minnhom, li kienet ta' Xmun, u talbu jaqla' kemmxejn 'il barra mill-art; mbagħad qagħad bilqiegħda u beda jgħallem lin-nies mid-dgħajsa.**[Lq:5:4]** Meta temm li kellu jgħid, qal lil Xmun: "Aqdef 'il barra fil-fond, u kalaw ix-xbiek tagħkom għas-sajd."**[Lq:5:5]** Wieġbu Xmun u qallu: "Mgħallem, għamilna lejl sħiħ nitħabtu u ma qbadna xejn. Imma, la qiegħed tgħid int, ħa nkala x-xbiek."**[Lq:5:6]** Hekk għamlu, u qabdu kotra hekk kbira ta' ħut li x-xbiek tagħhom kien għoddu nqasam.**[Lq:5:7]** Għalhekk għamlu sinjal lil sħabhom li kienu fid-dgħajsa l-oħra biex jiġu jgħinuhom. Dawk ġew, u mlew iż-żewġ dgħajjes hekk li għal ftit ma għerqux.**[Lq:5:8]** Xmun Pietru, kif ra dan, nxteħet f'riġlejn Ġesù u qallu: "Tbiegħed minni, Mulej, għaliex jiena raġel midneb?"**[Lq:5:9]** Għax baqgħu tassew mistagħġba, kemm hu u kemm dawk kollha li kienu miegħu, għal dik il-qabda ħut li qabdu.**[Lq:5:10]** U hekk ukoll ġralhom Ġakbu u Ġwanni, ulied Żebedew, li kienu sħab Xmun. Mbagħad Ġesù qal lil Xmun: "Tibżax; minn issa 'l quddiem tkun taqbad in-nies."**[Lq:5:11]** Meta mbagħad ressqu d-dgħajjes ma' l-art, telqu kollox u marru warajh.

**Is-sejħa ta' Levi**

**[Lq:5:27]** Wara dan, ħareġ u lemaħ wieħed pubblikan, jismu Levi, bilqiegħda quddiem il-mejda tat-taxxi, u qallu: "Ejja warajja."**[Lq:5:28]** Dak telaq kollox, qam u mar warajh.

**Ġesù jagħżel it-Tnax**

**[Lq:6:12]** Mela darba fost l-oħrajn ħareġ lejn l-għoljiet biex jitlob, u għadda l-lejl fit-talb lil Alla.**[Lq:6:13]** Meta sebaħ, sejjaħ lejh id-dixxipli tiegħu u minnhom għażel tnax, li semmiehom appostli:**[Lq:6:14]** Xmun, li semmieh Pietru, u ħuh Indrì, Ġakbu, Ġwanni, Filippu, Bartilmew,**[Lq:6:15]** Mattew, Tumas, Ġakbu ta' Alfew, Xmun l-Imħeġġeġ,**[Lq:6:16]** Ġuda ta' Ġakbu u Ġuda l-Iskarjota, li mbagħad ittradieh.

**Il-Personaġġi**

* **ĠESÙ** huwa l-protagonista. L-azzjonijiet u l-kliem tiegħu huma deċiżi. Juża l-imperattiv: Aqdef il barra fil-fond, kalaw ix-xbiek, tibżax, inti issir sajjied tal-bnedmin, imxi warajja! Huwa Ġesù li jiddeċi lit-Tnax li sejjaħ isejħilhom APPOSTLI
* **It-TNAX** għandhom funzjoni partikulari. Huma qegħin hemm biex permezz tagħhom toħroġ u tispikka il-kobor ta’ Ġesù, u f’dan il-każ, huma strument biex dan il-miraklu li smajna jista’ jseħħ. Jiddubitaw, imiddu jdejhom, jibqgħu mbellħa, għandhom il-biżgħa, u fil-każ ta’ Levi, jsegwu lil Ġesù.

**Irrifletti ftit:**

* Ġesù huwa l-MIBGĦUT tal-Missier. Mibgħut biex iwettaq missjoni
* Sa mill-bidu nett huwa jsejjaħ tnax-il dixxiplu biex ikunu qrib tiegħu u jgħinuh.
* Minn dak il-ħin huma saru l-mibgħuta tiegħu u saru kooperaturi tal-missjoni tiegħu.
* Il-Missjoni tagħhom, hija għalhekk il-kontinwazzjoni tal-missjoni tiegħu. Mhumiex huma l-protagonisti iżda huma biss strumenti. Kristu jibqa’ l-protagnist.
* Min jilqa’ u jipparteċipa fil-missjoni ta’ dawn it-tnax ikun qed jilqa’ lil Ġesù u jipparteċipa fil-missjoni ta’ Ġesù

Aħseb fis-skiet u ikteb dak li tħoss f’qalbek:

*Erġa aqra s-silta b’attenzjoni*

Ipprova attwalizzaha is-silta u wieġeb:

* Lil min qed isejjaħ Ġesù illum?
* Illum, min bħall-appostli għandu jkompli l-missjoni ta’ sajjied tal-bnedmin?
* Jien bħala żagħżugħ x’nistenna minn dawn il-persuni?

**Il-Kuntest tas-silta**

* **Ġesù ma marx ifittex** lill-aqwa nies, lin-nies tat-tempju, lin-nies li kienu joffru ħafna sagrifiċċji fit-tempju, lill-verġni tat-tempju, lill-qassisin jew il-leviti.
* **Ġesù mar ifittex** lid-dixxipli madwar il-Ġenneżaret (lago), ambjent mimli sajjieda (fosthom Pietru).
* **Huwa ambjent** fejn ħafna kulturi, reliġjonijiet, u razezz jitħalltu
* Huwa post fejn issib minn kollox, però żgur li mhux meqjus bħala xi post qaddis bħalma kienet il-belt ta’ Ġerusalem.
* Ġesù jmur fost dawn in-nies sempliċi u anke midinba u jagħżel minnhom biex jgħinuh fil-missjoni tiegħu
* **APPOSTLI** – ġejja mill-kelma apostolos bil-grieg li tirreferi għal xi ħadd li huwa mibgħut bix iwassal xi ħaġa. Ġesù żgur li għażel lill-appostli biex ixandru lid-dinja kollha li huwa l-Mulej, u li qam mill-imwiet.
* **JAGĦŻEL**  - interessanti l-fatt li Ġesù ma jiftahx beraħ l-invit lill-kulħadd, iżda jagħżel hu lil min jixtieq ikun qrib tiegħu bħala appostlu. Però qabel isejħilhom għal miegħu huwa jitlobhom iwettqu biċċa xogħol, jew inkella aħjar, prova ta’ fidi: li jerġgħu ikalaw x-xbiek. Għalkemm ma tantx kienet xi haġa raġjonevoli, xorta kienet azzjoni ħafifa biex titwettaq.
* **XMUN PIETRU** – dan jispikka l-aktar għax flimkien ma Ġesù qisu l-protagonista tal-ewwel silta. Dak li kien sajjied prim, kellu jbaxxu rasu għal iben mastrudaxxa li jgħidlu jitfa x-xbiek bin-nhar wara li għamel lejl jipprova jaqbad u ma qabad xejn. Kif jista’ jobdi lil dak il-“bin il-mastrudaxxa” meta kien qed jgħidlu xi ħaġa tal-imġienen? Jista’ jkun li peress li kien għadu kemm semgħu jkellem lin-nies minn fuq id-dgħajsa tiegħu, Pietru kien għadu kemm skopra l-kobor ta’ Ġesù u xtaq ikompli jiskopri. Għalhekk intelaq u ħalla f’idejn Ġesù, u Ġesù għamel minn dak il-mument storja li nkitbet u baqgħet tiġi rrakkuntata sal-lum.
* **ĠESÙ JMISS IL-QALB U JSEJJAĦ:** Ejja warajja u nagħmel minnek sajjied tal-bnedmin.