**Laqgħa 9**

**Il-Kelma t’Alla**

**Atti 9, 1-22**

[Atti:9:1] Sawl, li kien għadu bil-qawwa kollha jhedded bil-mewt lid-dixxipli tal-Mulej, mar għand il-qassis il-kbir[Atti:9:2] u talbu jagħtih ittri għas-sinagogi ta' Damasku, biex ikun jista' jaqbad l-irġiel u n-nisa kollha li jsib miexja fit-Triq tal-Mulej u jeħodhom marbuta Ġerusalemm.[Atti:9:3] Huwa u sejjer, kif qorob lejn Damasku, f'daqqa waħda idda madwaru dawl mis-sema.[Atti:9:4] Waqa' fl-art, u sama' leħen jgħidlu: "Sawl, Sawl, għaliex qiegħed tippersegwitani?"[Atti:9:5] Hu wieġeb: "Min int, Mulej?" u l-leħen wieġbu: "Jiena Ġesù, li int qiegħed tippersegwitah.[Atti:9:6] Imma issa qum u idħol il-belt, u hemmhekk jgħidulek x'għandek tagħmel."[Atti:9:7] Dawk li kienu sejrin miegħu baqgħu mbikkma, billi kienu semgħu l-leħen imma ma raw lil ħadd.[Atti:9:8] Sawl qam mill-art, fetaħ għajnejh u ma sata' jara xejn. Mbagħad mexxewh minn idu u wassluh Damasku.[Atti:9:9] Dam tlitt ijiem ma jarax, u la kiel u lanqas xorob.[Atti:9:10] F'Damasku kien hemm dixxiplu, jismu Ħananija. Deherlu l-Mulej u qallu: "Ħananija?""Hawn jien, Mulej?" wieġeb.[Atti:9:11] U l-Mulej qallu: "Qum u mur fit-triq li jgħidulha d-Dritta, u hemm, fid-dar ta' Ġuda, staqsi għal wieħed minn Tarsu, jismu Sawl. Dan qiegħed jitlob,[Atti:9:12] u ra f'dehra wieħed, jismu Ħananija, dieħel ħdejh u jqegħedlu idejh fuqu biex jerġa' jieħu d-dawl."[Atti:9:13] Ħananija wieġeb: "Mulej, jien smajt mingħand ħafna fuq dan ir-raġel, kemm għamel ħsara lill-qaddisin tiegħek f'Ġerusalemm.[Atti:9:14] U issa qiegħed hawn bis-setgħa mingħand il-qassisin il-kbar biex jarresta lil dawk kollha li jsejjħu ismek."[Atti:9:15] Iżda l-Mulej wieġbu: "Mur, għax dan ir-raġel hu għodda magħżula minni biex iwassal ismi quddiem il-ġnus u s-slaten u quddiem ulied Iżrael.[Atti:9:16] Jien stess għad nurih kemm irid ibati minħabba f'ismi."[Atti:9:17] Ħananija telaq lejn id-dar ta' Ġuda, daħal, qiegħed idejh fuq Sawl u qallu: "Sawl, ħija, il-Mulej Ġesù, li deherlek fit-triq inti u ġej hawn, bagħatni biex terġa' tieħu d-dawl u timtela bl-Ispirtu s-Santu."[Atti:9:18] F'daqqa waħda waqa' bħal qxur minn għajnejh u raġa' beda jara. Mbagħad qam u tgħammed,[Atti:9:19] kiel xi ħaġa, u ħa r-ruħ.

[Atti:9:20] U malajr beda jxandar lil Ġesù fis-sinagogi u jgħid li dan hu l-Iben ta' Alla.[Atti:9:21] Kull min kien jisimgħu kien jistagħġeb u jgħid: "Dan m'huwiex dak li f'Ġerusalemm kien iħarbat lil dawk li jsejjħu dan l-isem? U m'hux għalhekk ġie hawn? M'hux biex jaqbadhom u jeħodhom marbuta għand il-qassisin il-kbar?"[Atti:9:22] Imma Sawl kull ma jmur kien jissaħħaħ u kien iħawwad lil-Lhud li kienu joqogħdu Damasku bil-provi li kien iġibilhom li Ġesù hu l-Messija.

**Meditazzjoni**

**Il-kuntest tas-silta**

* L-awtur tal-Atti tal-Appostli (Luqa) jagħtina ħjiel ta’ x’kien ġara fl-ewwel snin tal-ewwel komunità; kif il-komunità organizzat ruħha biex tkompli dak li kien beda Ġesù.
* Barra li nsibu dettalji fuq l-ewwel komunità nsibu wkoll fuq l-appostlu u l-aktar fuq l-avventuri ta’ Pietru u Pawlu.
* Luqa għandu tlett rakkonti differenti tas-sejħa ta’ Pawlu (Atti 22,6-16; 26, 12-18). U Pawlu jirrakkanta s-sejħa tiegħu fl-ittra lil Galatin.

**Il-persunaġġi**

* **Pawlu** 
  + (“iż-żgħir”) twieled f’Tarsu taċ-Ċiliċja f’familja lhudija sinjura li kellhom il-business mal-orjent.
  + Sa mill-bidu nett Pawlu kien ċittadin Ruman.
  + Huwa jsejjaħ lilu nnifsu lhudi bin il-lhud, mit-tribu ta’ Benjamin, fariżew li jżomm seww mal-liġi.
  + Sa minn meta kienu żgħir, ġie mibgħut Ġerusalemm biex jistudja taħt ir-rabbi famuż Gamaljel. Ġerusalemm kien sar famuż għall-intelliġenza tiegħu.
  + Luqa jippreżentah bħala bniedem appasjonat! Infatti ta’ lhudi li kien, għamel dak li kellu jagħmel, billi ġabar lill-insara u beda jaqfilhom fil-ħabs talli kienu qegħdin imexxu tagħlim qarrieqi.
  + Meta imbagħad iltaqa’ ma’ Ġesù, l-passjoni tiegħu ma ntfietx iżda reġgħet sabet postha u użaha biex ixerred it-tagħlim ta’ Ġesù.
  + Pawlu kien strumentali għat-tixrid tal-evanġelizzazzjoni għax permezz tiegħu t-tagħlim ta’ Ġesù xtered aktar ‘il bogħod.
  + Kiteb diversi ittri li wħud minnhom għadna naqrawhom sal-lum u nqisuhom bħala Kelma t’Alla.
* **Ananija**
  + Dwar dan ma nafu xejn, la kemm kellu żmien u lanqas min kien eżatt. Nafu biss li Ġesù ordnalu jmur jiltaqa’ u jgħin lil Pawlu.
  + Nafu li fil-bidu beża’ u ma riedx! Hawn nistgħu nqabbluh ma Ġona li minkejja li Alla sejjaħlu għal missjoni huwa ħarab. Ananija beża’ li forsi Pawlu joqtol lilu iżda l-Mulej aċċertah mill-bidla f’Pawlu u Ananija emmen.

**Riflessjoni**

* **Sejħa persunali –** x’ħin ra dak id-dawl u sema dak il-leħen, Pawlu sema’ lil Ġesù jgħajjatlu b’ismu bl-ebrajk. Din is-sejħa tfakkarna fis-sejħat l-oħra li għamel Ġesù lill-appostli u dixxipli oħra meta kien isejħilhom biex jimxu warajh jew jibdlu ħajjithom. Is-sejħa hija waħda persunali għax Pawlu biss jirnexxilu jagħmel din l-esperjenza “to the full”.
* **Pawlu kien bniedem ta’ fehma soda –** Kien determinat u dak li kien hemm bżonn kien jagħmlu, mbasta kollox għall-glorja t’Alla, sabiex Jahweh jibqa’ jkun imfaħħar. Għalhekk ma ħamilx lill-ewwel insara li kienu qegħdin jagħżlu t-triq tal-ereżija u jxandru aktar ereżiji. Iżda meta nduna bl-iżball tiegħu, reġa fittex dak li għandu jkun l-prijorità ta’ ħajtu u ma telaqx għajnejh minn fuqu.
* **Is-sejħa ta’ Hananija** – Anke Hananija ġie imsejjaħ għal missjoni partikulari. Xogħolu kien li jpoġġi lil Pawlu fuq il-binarji t-tajba. Għammed lil Pawlu u reġa għeb mix-xena.

**Mistoqsijiet għar-riflessjoni**

1. Xi drabi jiġrilna bħal Hananija – niġu mitluba ngħinu lil xi ħadd, li f’għajnejna, ma jkunx ħaqqu. Meta jiġri dan inħossu ġo fina ribeljoni għax ma jkunx hemm ġustizzja. Però li kieku Hananija ma għinx lil Pawlu, l-istorja kienet tkun ferm differenti. **Qatt kellek esperjenza simili li fiha ġejt mitlub tgħin lil xi ħadd li kont temmen li ma ħaqqux l-għajnuna tiegħek? Kif ħassejtek jew kif tħossok kieku kellu jiġrilek hekk?**
2. Fil-ħajja ta’ Pawlu naraw li kien hemm mument qawwi li ta direzzjoni ġdida lil ħajtu. **Kien hemm mument qawwija f’ħajtek meta ħassejt li Alla kien qed jinbuttak/jigwidak lejn it-triq it-tajba?**
3. Pawlu u Hananija ġew imsejħa għal missjoni partikolari – it-tnejn importanti b’mod differenti. Kulħadd huwa msejjaħ biex bit-talenti u l-kapaċitajiet tiegħu ikun strument f’idejn Alla. **Qatt ħsibt kif int bit-talenti tiegħek tista’ tħalli lil Alla jinqeda bik biex iwassal l-bxara t-tajba (mhux biss bil-kliem imma anke bl-eżempju)? Kif?**