**Ġesù jagħżel it-Tnax**

**Qari mill-evanġelju skont San Mattew** (10, 1-15)

Sejjaħ lejh it-tnax-il dixxiplu tiegħu, u tahom is-setgħa fuq l-ispirti ħżiena biex ikeċċuhom, u jfejjqu kull xorta ta' mard u 'l kull min kien nieqes minn saħħtu. L-ismijiet tat-tnax-l appostlu huma dawn: l-ewwel Xmun, jgħidulu Pietru, u ħuh Indrì, u Ġakbu ta' Żebedew, u ħuh Ġwanni, Filippu u Bartilmew, Tumas u Mattew il-pubblikan, Ġakbu ta' Alfew, u Taddew, Xmun il-Kanani, u Ġuda l-Iskarjota, li mbagħad ittradieh.

Lil dawn it-tnax Ġesù bagħathom b'dawn l-ordnijiet: "Taqbdux triq il-pagani, u tidħlux f'belt tas-Samaritani; imma qabel xejn morru fittxu n-nagħaġ il-mitlufa tad-dar ta' Iżrael. Intom u sejrin, xandru u għidu li s-Saltna tas-Smewwiet waslet. Fejjqu l-morda, qajjmu l-mejtin, fejjqu l-lebbrużi, keċċu x-xjaten. B'xejn ħadtu, b'xejn agħtu. Tfittxux li jkollkom flus fuqkom, la tad-deheb, la tal-fidda u lanqas tar-ram; u la ħorġa għat-triq, la żewġ ilbiesi, la qrieq u lanqas ħatar, għax il-ħaddiem ħaqqu ħobżu. Fil-bejt jew raħal fejn tidħlu, araw ikunx hemm min jixraqlu tmorru għandu, u ibqgħu f'daru sa ma titilqu minn hemm. Meta tidħlu f'dar , sellmu lin-nies tagħha,u jekk tkun dar li jixirqilha, ħa jiġi fuqha s-sliem tagħkom. Imma jekk tkun dar li ma jixirqilhiex, ħa jerġa' lura għandkom is-sliem tagħkom. Jekk imbagħad xi ħadd ma jilqagħkomx u ma jismax minn kliemkom, oħorġu 'l barra minn dik id-dar jew belt u farfru t-trab ta' saqajkom. Tassew, ngħidilkom, li jum il-ħaqq ikun eħfef għal Sodoma u Gomorra milli għal dik il-belt.

**Meditazzjoni**

**Għażla tat-Tnax li jagħtu sehemhom**

Ġa sa mill-bidunett tal-ħajja pubblika tiegħu, Ġesù jagħżel tnax il-persuna sabiex joqogħdu miegħu u jagħtu sehemhom fil-missjoni tiegħu : infatti mhux biss jgħidilhom jgħinuh, imma jagħtihom is-setgħa, jiġifieri jipparteċipaw mill-awtorità tiegħu. (Eż. Altru ngħidlek « ejja għinni » fis-sens oqgħod qassasli il-karti u rranġali s-siġġijiet, u altru ngħidlek « ejja għinni » fis-sens ta’ mexxi l-laqgħa int u ħu ħsieb int.)

**Id-destinatarji tat-test huma l-Ebrej**

Interessanti l-fatt li hemm diversi simboliżmi li ġejjin mill-ebrej. Għalfejn ? Għax l-evanġelista Mattew, qiegħed jikteb għall-lhud u mhux għal xi komunita oħra. Għalhekk insibu li :

1. **L-ewwel persuni** li lejhom għandhom jersqu huma « in-ngħaġ il-mitlufa tad-dar ta’ Iżrael »
2. Fit-test, jinħass li l-poplu Lhudi huwa l-merħla li tagħha **Alla hu r-ragħaj.** Xena li tispikka ħafna fl-antik testment
3. **Is-samaritani** kienu ikkunsidrati mil-lhud bħala eretiċi u għalhekk imniġġsa. Mela kien ipprojbit għalihom li jidħlu fi djarhom.
4. **Il-Paċi** – fil-vers 12, hemm referenza għall-paċi li wieħed jagħti meta jidħol fid-dar ta’ xi ħadd. Din kienet ukoll użanza lhudija. Ma kinitx xi ħaġa formali, imma kien mod kif titlob il-barka t’Alla fuq dik id-dar biex mhux biss ikun hemm paċi (fis-sens ta’ nuqqas ta’ gwerra), imma paċi li ġġib magħha l-grazzja t’Alla, ħajja mimlija affarijiet sbieħ (anke li tkun imbierek b’ħafna possessjonijiet - ĠOB).
5. **Il-lhud kienu jaħsbu li l-art** tagħhom biss hija mbierka għax inatgħatilhom bħala rigal. Għalhekk it-trab ta’ kull post ieħor kienu jqisuh bħala impur, għalhekk « li tħammeġ saqajk » kien ifisser li tiġi kkontaminat. F’dan il-każ l-art impura huma dawk li ma jilqgħux il-kelma t’Alla, u għalhekk sabiex ma jitteħdux min-nuqqas ta’ akkoljenza lejn il-kelma t’Alla, l-appostli ġew istruwiti biex jitfarfru min-« negative feelings » u jkompli mexjin.
6. Mela li **tfarfar is-sandli** jfisser li għandhom joqgħodu attenti biex ma jaqgħux għat-tentazzjonijiet u forsi jikkompromettu ruħhom minn min ma jridx jisma l-kelma t’Alla. M’għandhomx iċedu għal-loġika ta’ dawk li ma jridux jemmnu f’Alla, imma jridu jibqgħu fil-loġika tal-Vanġelu.
7. Ġesù jagħtihom indikazzjonijiet ċari ta’ **x’għandhom jagħmlu** « Fejjqu l-morda, qajjmu l-mejtin, fejjqu l-lebbrużi, keċċu x-xjaten. » - Din hija l-missjoni tal-Messija kif anke imħabbra mill-profeti. U l-missjoni tagħhom tixbah lil dik ta’ Ġesù u biex iwettqu, huwa meħtieġ li huma jkunu jixbhuh
8. **Kif ? billi jgħixu ħajja awstera**. M’għandhomx ikunu bħall-għalliema li jitolbu l-ħlas għal xogħolhom jew li moħħhom ikun fuq x’se jieklu, x’se jġorru, jew x’se jilbsu. Hemm bżonn li jemmnu fil-PROVIDENZA ta’ ALLA.

**Punti għar-riflessjoni**

1. Il-missjoni ta’ Ġesù hija rivolta għall-persuna! Ġesù jiddeċiedi li jagħżel grupp ta’ Tnax li għandhom isem, u magħhom inibbet ħbiberija kbira, tant li jafdalhom il-missjoni tiegħu. Għal kull bniedem, Ġesù għandu missjoni partikulari u ħadd ma jista’ jgħid li hu minsi minn Alla.  **Liema taħseb li hi l-missjoni tiegħek? Għal xiex taħseb li l-Mulej qed isejjaħlek?**
2. Ġesù spjega tajjeb ħafna dak li xtaq mill-appostli. Huma, qabel xejn, ġew mitluba jippriedka fuq is-Saltna t’Alla, imbagħad kellhom jimitawh billi jfejqu, jqajmu lil mejtin, ikeċċu x-xjaten. Il-fidi kristjana infatti mhijiex lista ta’ affarijiet li trid temmen u daqshekk, imma hija fidi li trid tiġi mgħixa fil-konkret kuljum. **F’xiex taħseb li int bħala Kristjan tista’ timpenja aktar ruħek biex tkun qed tagħti sehemek aħjar?**
3. Ġesù ħalla lill-Appostli, u l-Appostlu ħallew lill-isqfijiet biex jibqgħu iwettqu l-missjoni tagħhom: li jippriedkaw u jxandru l-Kelma t’Alla. **Kif taħseb li int bħala kredent tista tgħin lill-isqof iwettaq il-missjoni tiegħu?**
4. It-tendenza tal-lum hija li ma nfarfrux it-trab mis-sandli tagħna meta niltaqgħu ma xi ħadd li ma jemminx, iżda nitħalltu magħhom. Fl-istess ħin aħna nafu li meta tagħmilha ma xi ħadd li mgħandux il-loġika Kristjana huwa aktar faċli li tiġi indukrat minnu. **X’taħseb dwar dan? Liema taħseb li huma dawk it-*trends* jew mentalitajiet li bħalissa hawn madwarna u li ma jaqblux mat-tagħlim ta’ Ġesù? Hemm xi trend partikulari li tħoss li qed tagħmillek il-ħsara?**