**Laqgħa 5**

**Il-Kelma t’Alla**

**Luqa 18, 18-30**

[Lq:18:18] Wieħed kap staqsieh u qallu: "Mgħallem tajjeb, x'għandi nagħmel biex nikseb il-ħajja ta' dejjem?"[Lq:18:19] "Għaliex qiegħed issejjaħli 'tajjeb'?" qallu Ġesù,"Ħadd ma hu tajjeb ħlief Alla waħdu.[Lq:18:20] Inti l-kmandamenti tafhom: La tiżnix, la toqtolx, la tisraqx, la tixhidx fil-falz, weġġaħ lil missierek u 'l ommok."[Lq:18:21] Dak qallu: "Jiena dan kollu ili nħarsu minn żgħożiti."[Lq:18:22] Kif semgħu jgħid hekk, Ġesù qallu: "Ħaġa waħda tonqsok: bigħ kull ma għandek, agħtih lill-foqra, u jkollok teżor fis-smewwiet: mbagħad ejja u imxi warajja."[Lq:18:23] Iżda dak, meta semgħu jgħid dan, sewwed qalbu ħafna, għax kien tassew għani.[Lq:18:24] Ġesù, meta rah li sewwed qalbu, qal: "Kemm hi iebsa għall-għonja li jidħlu fis-Saltna ta' Alla![Lq:18:25] Għax eħfef li ġemel jgħaddi minn għajn ta' labra milli wieħed għani jidħol fis-Saltna ta' Alla?"[Lq:18:26] Dawk li semgħuh qalulu: "Mela min jista' jsalva?"[Lq:18:27] Iżda hu weġibhom: "Dak li ma jistax ikun għall-bnedmin, għal Alla jista' jkun."[Lq:18:28] Qallu Pietru: "Tajjeb! Aħna ħallejna kull ma kellna u ġejna warajk."[Lq:18:29] Ġesù qalilhom: "Tassew ngħidilkom, li fost dawk kollha li minħabba s-Saltna ta' Alla jħallu darhom jew lil marthom jew lil ħuthom jew lill-ġenituri tagħhom jew 'l uliedhom,[Lq:18:30] ma hemm ħadd fosthom li f'din id-dinja stess ma jirċevix kollox għal mitt darba iktar, u l-ħajja ta' dejjem fiż-żmien li ġej."

**Meditazzjoni**

**Il-kuntest tas-silta**

* F’dan it-test lil Gesú narawh bħala **l-imgħallem mimli għerf,** xi ħadd li kapaċi jagħti parir biex jgħin lil persuna ssir taf lilha nfisha.
* Issa l-lhud kienu jemmnu li biex int tkun **persuna kompleta**, kien hemm bżonn li tobdi l-liġijiet kollha mill-A saż-Ż. Li tkun persuna kompleta kien **rigal ta’ Alla**. Għalhekk dan iż-żagħżugħ wara li obbda l-liġijiet kollha mar ħdejn l-imgħallem biex jigwidah u jgħidlu x’jonqos jagħmel.
* Li tkun persuna kompleta kien ifisser wkoll li **tkun SINJUR**, għax għal-lhud, li tkun sinjur u li tkun mimli saħħa (kemm int u kemm il-familja) kien sinjal li għandek il-barka t’Alla u li f’ħajtek dejjem għext skont il-liġijiet, b’hekk Alla qed ikun ġust miegħek u jippremjak. **L-istorja ta’ Ġob**
* **Din it-teorija**, għalkemm kienet miżmuma mil-lhud, xi drabi kienet tifxilhom ukoll ghax spiss kienu jaraw li s-**sinjuri kienu fost l-aktar persuni li ma jobdux il-liġi** u li jgħixu ħajja perversa, mentri dawk li jobbdu l-liġijiet kienu foqra u bil-ġuħ.

**Tagħlim fis-silta**

* **Luqa fil-vanġelu** kollu tiegħu jidher li jipprova jorbot ir-rikkezza u l-qawwa ma xi ħaġa li tistona fil-konfront tal-ġustizzja t’Alla – fil-fatt is-sinjur u l-qawwi huwa dak li ħafna drabi ma jobbdix l-liġi ta’ Alla.
* Drabi oħra Luqa bħal donnu jrid iwassal il-messaġġ illi r-**rikezza mhijiex fonti ta’ ferħ** imma ta’ dwejjaq. Milll-banda l-oħra, dawk li huma foqra minħabba s-saltna t’Alla (l-imħabba) huma ferħana.
* Dak li qed jistaqsi lil Ġesù huwa xi **tip ta’ kap** li fis-soċjetà ta’ żmienu kellu xi tip ta poter.
* Mal-mistoqsija ta’ Ġesù, jekk kienx qed josserva l-kmandamenti kollha, dak is-sinjur jwieġeb fil-pożittiv u **għalhekk Ġesù jitolbu xi ħaġa aktar diffiċli** għalih : li jerħi kollox warajh, jagħtih lil foqra u jimxi warajh.
* Dan iz-zagħzugħ sinjur jimtela bid-dwejjaq għax **huwa sinjur ħafna**. Imma probabilment iħossu imdejjaq ukoll għaliex huwa **diga jħossu perfett** galadarba josserva l-liġijiet kollha bir-reqqa. It-tagħlim ta’ Gesu hdejn l-osservanza tal-liġi qisu jidher li huwa semplici wisq u minghajr sens.
* Ġesù jifxlu għax **jitolbu jabbanduna dak is-sinjal esterjeru** li permezz tiegħu n-nies setgħu jgħidu li huwa ġust, li qed jimxi mal-liġi ta’ Alla u jitolbu jilbes sinjal esterjuri oppost, il-faqar, attribwit ma’ min kien imbiegħed minn Alla.
* Ir-rikezzi li Ġesù stess kien qed jgħidlu biex jerħi warajh **setgħu kienu l-biljett** tiegħu għall-ġenna.
* Luqa mela joħroġ bil-kunċett li **għas-sinjuri huwa diffiċli li jidħlu fis-saltna t’Alla** (hawn juża taqbila tal-ġemel) u b’hekk kien qed imur kontra dak li kienu jemmnu l-Lhud ghax huma kienu imdorrija jahsbu li s-sinjuri kollha ser imorru dritt il-ġenna.
* **Pietru** infatti ifakkar lil Ġesù u jgħidlu li **huma mhumiex sinjuri**, anzi ħallew kollox biex imorru warajh. U Gesù jaċċertah li kull min jimxi warajh jikseb mhux biss il-ġenna imma minn issa stess fuq din l-art.

**Interessanti :**

Iż-żagħżugħ xtaq ikun perfett u ħaseb li dan seta’ jagħmlu billi jobdi l-liġi u jkun sinjur. Ġesù jurih li mhux biss mhuwiex bizzejjed li tbiegh kull ma għandek, iżda trid tatih lil foqra – dan huwa sinjal aktar qawwi – li tixxerja l-grazzja t’Alla mal-oħrajn. Wara li tkun skoprejt lil Alla fix-sharing, **imbagħad hemm bżonn li tmur riskoprieh in persona… billi timxi warajh, billi jkollok relazzjoni ma’ Ġesù u mhux mat-tagħlim tiegħu.**

**Punti għar-riflessjoni**

1. Il-flus ma jwasslux għal veru ferħ. Din il-frażi smajniha diversi drabi. U naħseb li huwa veru. Il-flus huma sors ta’ problemi, sofferenza, preokkupazzjoni. Madanakollu l-flus huma mportanti għall-ħajja ta’ kuljum. **Int x’taħseb fuq il-flus? X’relazzjoni għandek magħhom?**
2. Ġesu jitlob liż-żagħżugħ sinjur biex jaqsam mal-foqra. **X’taħseb fuq il-parir ta’ Ġesù? Kif tista’ tapplikah fil-ħajja tiegħek?**
3. Ġesu jitlob liż-żagħżugħ biex jaqsam kull ma għandu mal-foqra. **Taħseb li hawn qed jitkellem biss mill-flus jew propjetà?**
4. **X’inhuma r-rikkezzi li għandek u kif tista’ taqsamhom mal-oħrajn?**