**Laqgħa 14**

**Il-Kelma t’Alla**

**Atti 8, 26-40**

[Atti:8:26] Anġlu tal-Mulej qal lil Filippu: "Qum, mur u aqbad it-triq li tieħu lejn in-nofsinhar minn Ġerusalemm għal Gaża." Din hi fid-deżert.[Atti:8:27] Filippu qam u telaq. Huwa u sejjer, jara raġel mill-Etjopja, ewnuku, uffiċjal għoli ta' Kandaċi, sultana ta' l-Etjopja, li kien jieħu ħsieb it-teżori kollha tagħha. Dan kien ġie Ġerusalemm biex jagħti qima lil Alla.[Atti:8:28] Huwa u sejjer lura, kif kien bilqiegħda fuq il-karru tiegħu, kien qiegħed jaqra l-ktieb tal-profeta Isaija.[Atti:8:29] Mbagħad l-Ispirtu qal lil Filippu: "Mur ersaq maġenb il-karru."[Atti:8:30] Filippu mar jgħaġġel lejn ir-raġel. Kif semgħu jaqra l-ktieb tal-profeta Isaija staqsieh: "Dan li qed taqra qiegħed tifhmu?"[Atti:8:31] Dak wieġbu: "Kif nista' nifhem jekk xi ħadd ma jurinix?" Mbagħad stieden lil Filippu biex jitla' bilqiegħda ħdejh. [Atti:8:32] Is-silta ta' l-Iskrittura li kien qiegħed jaqra kienet din:[Atti:8:33] Għakksuh u kien imċaħħad mill-ġustizzja.[Atti:8:34] Mela qal l-ewnuku lil Filippu: "Għidli, nitolbok, għal min qiegħed jgħid dan il-profeta? Għalih innifsu jew għal xi ħadd ieħor?"[Atti:8:35] Mbagħad Filippu fetaħ fommu u beda minn din is-silta ta' l-Iskrittura jxandarlu l-Evanġelju ta' Ġesù.[Atti:8:36] Huma u sejrin għal għonq it-triq, waslu f'post fejn kien hemm l-ilma. U l-ewnuku qal: "Ara, hawn l-ilma! X'qiegħed iżommni li ma nitgħammidx?"[Atti:8:38] Mbagħad ordna li jwaqqfu l-karru, niżlu t-tnejn fl-ilma, hu u Filippu, u dan għammdu.[Atti:8:39] Malli telgħu mill-ilma, l-Ispirtu tal-Mulej ħataf lil Filippu; l-ewnuku ma rahx iktar u baqa' sejjer fi triqtu kollu ferħan.[Atti:8:40] Filippu sab ruħu f'Ażotu; huwa u għaddej minn dawk l-inħawi, kien ixandar l-Evanġelju f'kull belt sakemm wasal Ċesarija.

**Meditazzjoni**

**Il-persunaġġi tas-silta:**

* **Filippu** – ftit nafu fuq dan il-persunaġġ. Nafu li kien ubbidjenti għal dak li qallu l-anġlu. Sa ċertu punt nistgħu ngħidu li jixbhah lil San Ġużepp li deherlu anġlu wkoll waqt ħolma u taħt ordni li kellu jwettaqha. Filippu jinduna li l-protagnista l-ieħor huwa wieħed mill-Etjopja, huwa ewnuku, u ħass li b’xi mod jew ieħor dan kien qiegħed jipprova jifehem l-iskrittura.
* **L-anġlu** – huwa persunaġġ ieħor li jwettaq il-missjoni tiegħu u jisparixxi
* **l-ewnuku mill-Etjopja** – nafu x’kien jagħmel u minn fejn kien, iżda dwar kif kien jidher jew dettalji oħra mgħandniex sabiex ma nintilfux fuq dettalji żejda. La nafu kemm kellu żmien u anqas x’kien jismu. L-importanza mhuwiex eżattament min kien imma ix-xewqa tiegħu li jsir jaf l-iskrittura minkejja li ma kienx lhudi.
* **L-ispirtu s-santu** – huwa l-protaginista vera ta’ din is-silta. Huwa l-ispirtu s-santu li jigwida l-predikazzjoni ta’ Filippu u jwassal lill-appostlu biex jiltaqa ma’ dan l-ewnuku mill-Etjopja li ried jiġi mgħammed.

**Il-kuntest tas-silta:**

* Fil-Bidu ma kinitx teżisti il-**qasma preċiża bejn il-Kristjani u l-Lhud**. Anzi l-kristjani kienu meqjusa bħala setta lhudija li ħarġet mill-komunità tal-lhud.
* Il-Kristjani xorta kienu għadhom iħossuhom bħala **parti mill-lhud**. Infatti insibu li kienu jmorru fis-sinagogi u biex jippartecipaw fis-smiegħ tal-Kelma t’Alla ma’ ħuthom il-lhud u kienu anke jmorru jitolbu t-Tempju.
* Pero kien hemm problema u **qabża li riedet issir fil-mentalità**. Kien faċli għall-kristjani li jippriedkaw u jevanġelizzaw lil-Lhud fuq Kristu imma kienet diffiċli biex jifhmu jekk għandhom jippruvaw jevaġelizzaw lil pagani. Kienu għadhom mhumiex ċerti jekk Ġesù ġiex biex isalva lil-lhud jew inkella lid-dinja kollha bil-pagani b’kollox.
* Din il-problema ġiet riżolta waqt il-**Konċilju ta’ Ġerusalemm**
* Dan il-ġest ta’ Filippu jurina l-**ftuħ tal-evanġelizzazzjoni għall-pagani** u anke l-episodju ta’ Pietru meta mar jippriedka għand Kornelju.
* **San Pawl** li kien ħadem ħafna fost il-pagani kien wieħed mill-appostli li ġġieled bis-sħiħ biex jiftħilhom moħħhom li l-grazzja u s-salvazzjoni ta’ Kristu rxoxt hija għal kulħadd.

**Għar-riflessjoni:**

* **L-ewnuku**  li ġie evanġelizzat kien persunaġġ li skont l-iżraeliti kien impur, mhux biss għax kien mill-Etjopja u għalhekk kien jagħmel parti mill-poplu pagan, imma għax kien ukoll ewnuku (mingħajr l-organi ġenitali) jiġifieri infertili.
* **Filippu jilqa’** lil dan l-ewnuku billi jmur qribu u jfissirlu dak it-test ta’ Isaija. L-ebda lhudi ma kien ser jagħmel dan. Filippu kellu l-*guts* li jagħmel hekk. Qabad l-iskrittura u beda jfissirlu. Dan il-metodu kien jintuza mill-ewwel kristjani – jevanġelizzaw permezz tal-iskrittura li kienet familjari għal-lhud

**Mistoqsijiet:**

1. Il-pagani ma kienux jistgħu jsiru lhud faċilment, u hekk ukoll kienu jaħsbuha l-ewwel kristjani sakemm bidlu l-fehema tagħhom. **Hemm xi ħadd li għandu l-privileġġ li jkun parti mill-Knisja? Min jista’ jsir Kristjan?**
2. **Lil min irridu inxandru l-vanġelu? U min għandu jxandar l-evanġelju?**
3. **Jeżistu persuni bħal dan l-ewnuku mill-Etjopja li jkollu xewqa li jsir jaf l-iskrittura u jitgħammed?**
4. **Kellek xi esperjenza li fiha sibt ruħek tikwota l-bibbja biex issaħħaħ argument tiegħek fuq il-fidi? Jew ma tħossokx kapaċi?**