**Il-Kelma t’Alla**

**Mattew 22, 1-14**

**[Mt:22:1]** Ġesù raġa' qabad ikellimhom bil-parabboli u qalilhom:**[Mt:22:2]** "Is-Saltna tas-smewwiet tixbah lil wieħed sultan li għamel festa għat-tieġ ta' ibnu.**[Mt:22:3]** U bagħat għall-mistednin mal-qaddejja tiegħu biex jiġu għall-festa; imma dawk ma ridux jiġu.**[Mt:22:4]** U reġa' bagħat qaddejja oħra, u qalilhom, 'Għidu lill-mistednin: Ara, il-mejda tiegħi lesta; il-barrin u l-għoġiela msemmna diġà maqtula u kollox lest; ejjew għall-festa.'**[Mt:22:5]** Iżda dawk ma tawx kas; min mar l-għalqa, min għan-negozju tiegħu,**[Mt:22:6]** u l-bqija qabdu lill-qaddejja tas-sultan, żebilħuhom u qatluhom.**[Mt:22:7]** Is-sultan inkorla ħafna, u bagħat is-suldati tiegħu, qered lil dawk il-qattiela, u ħarqilhom il-belt tagħhom.**[Mt:22:8]** Mbagħad qal lill-qaddejja tiegħu, 'Il-festa mħejjija, imma lil dawk ma kienx ta' min jistedinhom għaliha.**[Mt:22:9]** Mela morru f'salib it-toroq u sejjħu għall-festa lil kull min issibu.'**[Mt:22:10]** Dawk il-qaddejja ħarġu fit-triqat u ġabru lil kull min sabu, ħżiena u tajba, u s-sala mtliet bin-nies għall-mejda.**[Mt:22:11]** Mela jidħol is-sultan ħalli jara min kien hemm fuq il-mejda, u hemmhekk lemaħ wieħed li ma kienx liebes għall-festa tat-tieġ;**[Mt:22:12]** u qallu, 'Ħabib, dan kif dħalt hawn m'intix liebes għall-festa?' Dak tbikkem.**[Mt:22:13]** Mbagħad is-sultan qal lil dawk li kienu qegħdin iservu, 'Orbtulu riġlejh u idejh u waddbuh 'il barra fid-dlam; hemmhekk ikun hemm il-biki u t-tgħażżiż tas-snien!'**[Mt:22:14]** Għax ħafna huma l-imsejjħin, imma ftit il-magħżulin?"

**Meditazzjoni**

**Il-persunaġġi**

* Il-protagonista hu r-Re li jagħmel ikla kbira għat-tieġ ta’ ibnu u jistieden lil dawk li huma xierq biex jiċċelbraw miegħu. Dan huwa Alla
* It-tifel huwa dak li għalih ser isir it-tieġ
* Il-qaddejja huma dawk li jwettqu r-rieda ta’ Alla. Dawn huma il-profeti
* Is-suldati huma dawk li jeqirdu l-belt
* Il-mistednin għat-tieġ huma dawk li ddeċidew li ma jilqgħux l-istedina għax kulħadd għandu x’jagħmel. Dawn huma l-mistiedna li ma jistħoqilhomx. Dawn mhux talli ma marrux għat-tieġ, iżda qatlu lil qaddejja wkoll. Naraw fihom evoluzjoni negattiva : l-ewwel ma jaċċettawx l-istedina imbagħad jaslu biex joqtlu l-qaddejja. Il-mistednin huma l-LHUD.
* In-nies li jinstabu f’salib it-toroq la huma kollha tajbin u lanqas kollha ħżiena. Filfatt kien hemm min mar għat-tieġ mingħajr il-libsa tat-tieġ !

**Imqabbla ma parabbola oħra**

* Din il-parabbola probabilment hija magħmula minn tnejn maqgħuda flimkien : l-ewwel parti u l-parti tal-libsa
* L-aħħar tlett veres tal-parabbola ifakkruna f’oħra tixbaha li tirrakkonta dwar Sid li kellu għalqa tad-dwieli. F’dik il-parabbola jkun hemm ukoll persuni li ma jaċċettawx ir-rieda t’Alla, jissuppervjaw, jagħmlu ta’ rashom u jeħduha kontra s-Sid/Alla. Pero fl-aħħar issir il-ġustizzja, għax Alla hu ħanin, jaħfer u jagħtina ħafna ċansijiet, imma l-ġustizzja fl-aħħar tad-dinja ser issir.

**It-tieġ fi żmien Ġesù**

* Li tkun mistieden għat-tieġ minn dejjem kienet xi ħaġa sabiħa, speċjalment fi żmien Ġesù !
* Iż-żwieġ kien xi ħaġa importanti għax miegħu kienet tinbet familja : l-fundament tas-soċjetà.
* Iż-żwieġ kien jiġi mqabbel ħafna drabi mar-rapport ta’ bejn Alla u l-poplu tiegħu. Alla li jaħfer lil poplu t’ Iżrael għax iħobbu b’imħabba għamja.
* L-immaġini tat-tieġ hija immaġni imsemmija anke fl-antik testment biex tirreferi għal kif ser inkunu l-ġenna : it-tieġ messjaniku

**Ir-Re jistieden**

* Interessanti l-fatt kif ir-Re jqabbad lil qaddejja biex jistiednu. Mela mingħajr ix-xogħol siewi tal-qaddejja l-invit ma jasalx, u forsi anqas kien isir it-tieġ, għax bħal kull tieġ li jsir, it-tieġ ikun ippreparat mill-qaddejja. Mela l-irwol tal-qaddejja huwa essenzjali !
* L-iskużi li jġibu l-mistiedna, huma skużi normali, imma s-Sid jeħodhom bis-serjetà u personali, għax mhemm xejn aqwa mit-tieġ, anzi t-tieġ għandu jkun il-prijorità tagħhom.
* Dan ifisser li l-mistiedna, li huma magħżula minn Alla, għalkemm jafu li huma mportanti għal Alla, jagħżlu li jirrifjutaw li jibdlu ħajjithom u l-mod ta’ kif jgħixu għal Alla.

**Ma jilqgħux l-invit**

* Hemm dettal li jgħid li ladarba dawk li kienu mistiedna ma ġewx għat-tieġ, anzi żebilħu u qattlu lil qaddejja, belthom inqerdet. Din nistgħu nidentifikawha bħala Gerusalemm. Gerusalemm ġiet imkissra mir-rumani fis-sena 70 wara Kristu. Hawn l-evanġelist irid juri lil lhud li din kienet ir-realta : huma kienu l-mistiedna u ma aċċettawx l-istedina, bir-riżultat li belthom inqerdet għax tbiegħdu minn Alla u l-istedina infetħet għan-nies kollha tad-dinja.

**Il-libsa**

* Alla, wara li ġie rrifjutat mill-mistiedna tiegħu, jibgħat għal dawk li ma kienux l-ewwel magħżulin għax ma kienux denji li jipparteċipaw għat-tieġ.
* Xi wħud minnhom isiru denji u oħrajn le, għax mank jiġu bil-libsa tat-tieġ. Il-libsa tat-tieġ tista tirrapreżenta lir-ruħ tagħna. Ma nistgħu immorru quddiem Alla b’ruħna imċappsa. Ma nistgħux nimmaġinaw li f’ħajjitna nistgħu naqdu lil Alla u lix-xitan. Jew aħna ta’ naħħa jew ta’ oħra.

**Punti għar-riflessjoni**

1. L-iktar element li jispikka f’din il-parabbola hija l-indenjità – li ma jkunx jistħoqqlok xi ħaġa. Kemm l-ewwel mistiedna u anke dak li mar għat-tieġ mingħajr il-libsa t-tajba ma jistħoqqilhomx ikunu mistiedna. Għalkemm kienu magħażulin minn Alla, insew li dan jitlob minnhom dmir: li jħobbuh lura u jagħmlu r-rieda tiegħu. **X’inhi r-rieda ta’ Alla? X’taħsbu li jistenna minna Alla ta’ kuljum, fil-konkret?**
2. F’din il-parabbola, il-qaddejja tar-Re ġew imżebilħa u maqtula: anke illum jiġri li xi missjunarji jiġu maqtula, u kristjani ppersegwitati. Il-persekuzzjoni ma sseħx biss bid-daqqiet tal-ponn imma xi drabi sseħħ ukoll bil-kritika jew bid-daqqiet tal-lsien. **Taf tagħti xi eżempju mill-ħajja ta’ xi ħadd? Jew forsi minn ħajtek (meta ġejt imweġġa minħabba twemminek jew il-valuri tiegħek)? X’ħassejt?**
3. **F’mumenti ta’ persekuzzjoni, kif għandu jwieġeb il-kristjan?**