**Laqgħa 7**

**Il-Kelma t’Alla**

**Mattew 6, 7-15**

[Mt:6:7] Intom u titolbu toqogħdux tlabalbu bħall-pagani; dawn mingħalihom li, iktar ma jgħidu, iktar jinstemgħu.[Mt:6:8] Tkunux bħalhom, għax Missierkom jaf x'teħtieġu, qabel ma titolbuh intom.[Mt:6:9] Mela itolbu hekk: 'Missierna, li inti fis-smewwiet, jitqaddes ismek,[Mt:6:10] tiġi saltnatek, ikun li trid int, kif fis-sema, hekkda fl-art.[Mt:6:11] Ħobżna ta' kuljum agħtina llum.[Mt:6:12] Aħfrilna dnubietna, bħalma naħfru lil min hu ħati għalina.[Mt:6:13] U la ddaħħalniex fit-tiġrib, iżda eħlisna mid-deni.'[Mt:6:14] Għax jekk intom taħfru lill-bnedmin il-ħtijiet tagħhom, Missierkom li hu fis-smewwiet jaħfer lilkom ukoll.[Mt:6:15] Imma jekk intom ma taħfrux lill-bnedmin il-ħtijiet tagħhom, anqas Missierkom ma jaħfer lilkom il-ħtijiet tagħkom.

**Meditazzjoni**

**Il-kuntest tas-silta**

* Għal-Lhud kien importanti ħafna li wieħed ikun **kontinwament fil-preżenza t’Alla.** Għalhekk il-prattika reliġjuża kienet importanti ħafna. Il-Lhud kienu jemmnu li kull ma jiġri fil-ħajja ġej minn Alla u jiddependi minn Alla għax Alla jaf il-qalb ta’ kull bniedem u jipprovdi lil kull persuna. Għalhekk minn Alla jiddependi l-ferħ u n-niket, il-faqar u r-rikkezza, s-saħħa u l-mard, l-ħajja u l-mewt.
* Il-Lhud ta’ żmien Ġesù **ma kienux imorru t-Tempju biex joqgħodu jitolbu**, għaliex kienu jikkunsidraw lil dan il-post bħala d-dar ta’ Alla, u għalhekk kienu jmorru hemm biex jadurawh u joffrulu s-sagrifiċċji. It-talb kienu jgħiduh id-dar tagħhom (talb persunali u familjari) jew is-sinagoga (talb komunitarju) tliet darbiet fil-ġurnata: filgħodu, f’nofsinhar u filgħaxija.
* **Ġesù għallem lill-appostli jitolbu**, iżda ħafna drabi meta kienu jarawh jitlob kienu jibqgħu mibluha għax it-talb tiegħu kien ikun silenzjuż. Fl-antikità, n-nies kienu imdorrija **jitolbu b’vuċi għolja** biex jismagħhom Alla. Hawn niftakru fit-talb tal-profeti ta’ Bagħal (talba storbjuża akkumpanjata minn ġesti vjolenti fuq ġisimhom stess) u t-talba tal-profeta Elija (talba kalma u ħierġa mill-qalb). Ġesù infatti jgħallem lid-dixxipli tiegħu li t-talba tagħhom m’għandix tkun ta’ ħafna paroli, iżda ħierġa mill-qalb bħal djalogu bejn missier u iben.

**Riflessjonijiet**

* It-talba tal-missierna nsibuha kemm fil-vanġelu ta’ Mattew kif ukoll f’ta’ Luqa. Diffiċli nkunu nafu liema wieħed kiteb il-missierna l-ewwel però minn xi testi oħra (*id-Didachè*) nafu li l-Kristjani tal-bidu kienu jirreċitaw din it-talba tliet darbiet fil-ġurnata.
* Din is-silta li fiha nsibu t-talba tal-missierna tippreżentalna 7 mistoqsijiet (in-numru perfett li tant kien iħobb Mattew u li jużah diversi drabi fil-vanġelu tiegħu). Tlieta minnhom għandhom x’jaqsmu mas-saltna t’Alla u t-twettieq tagħha, u l-erbgħa l-oħra għandhom x’jaqsmu mal-bżonnijiet li kull bniedem jista’ jiltaqa’ magħhom fil-ħajja tiegħu.
* **ABBA -** il-kelma *Pater* f’vers 9 ġejja mill-kelma Abba li tfisser “papa” jew “daddy”. Hija l-kelma li jużaw it-tfal biex jgħajtu lil missirijiethom sakemm jgħalqu 12-il sena. Dan hu l-mod speċifiku li għandu Ġesù biex jgħajjat lil Missieru u li permezz tiegħu jesprimi l-kunfidenzjalità u l-*closeness* li hemm bejniethom. Il-Lhud normamlent kienu jgħajtu lil Alla “ab” li tfisser missier, u kienu jevitaw li jgħajtulu “abba” li kienet tfisser missier tiegħi, “papa”, kelma li turi aktar kunfidenzjalità.
* **Fis-smewwiet** – huwa Alla li jinsab fis-smewwiet u mhux fuq l-art bħal missirijiet l-oħra kollha. Għal-Lhud Alla kien il-qaddis per eċċellenza u sabiex il-bniedem joqgħod qrib ta’ Alla kellu jkun hu ukoll fi stat ta’ purità. Għalhekk l-isem ta’ Alla ma kellux jiġi pprofonat iżda imqaddes kif insibu fit-talba tal-missierna. Insibu wkoll li din it-talba titlob lil Missier biex jurina l-qdusija tiegħu fil-miġja tas-Saltna t’Alla, is-saltna tal-imħabba.
* **Is-Saltna t’Alla** – din is-saltna tal-imħabba ma tistax isseħħ jekk aħna l-bnedmin ma niftħulux qalbna u naċċettaw ir-rieda tiegħu. Infatti Ġesù jagħtina eżempju ċar li biex issir ir-rieda ta’ Alla irridu nkunu aħna li nikkollaboraw u ngħidulu “ikun li trid int” kif insibu wkoll fit-talba tal-missierna u fuq fomm Ġesù fil-Gnien tal-Ġetsemani.
* **Il-ħobżna ta’ kuljum** – dan ifakkarna f’meta l-Lhud kienu fid-deżert u Alla tahom il-manna għat-talba tagħhom. Dan il-ħobż li kien jingħatalhom kuljum ( u li ma setgħux jaħżnuh għall-għada) kienu qisu r-razjon li jingħata lis-suldati. Din il-frażi lilna tista tfakkarna f’dak il-ħobż li ta’ kuljum jingħatalna fuq l-artal u li minnu nistgħu nieklu kuljum. Huwa l-ewkaristija li tmantni mhux biss il-ġisem, iżda fuq kollox ir-ruħ!
* **Id-dnub** – huwa offiża li nagħmlu lil Alla u li rridu npattu għalih għax qisu bħal dejn li għandna nagħtu lil xi ħadd. Dan id-dejn ma jistax jiġi maħfur jekk waqt li nkunu qegħdin nitolbu t-talba nkunu diġa ħfirna d-dejn li ħaddieħor għandu magħna.
* **La ddaħħaniex fit-tiġrib** – hawn is-silta turina li lil Alla għandna nitolbuh jgħinna fil-mument dgħajfa tagħna u biex f’dak il-mumenti “ma jħalliniex naqgħu fit-tiġrib.” – aħna nafu li Alla jipprovdilna kulll tip ta’ għajnuna biex ma naqgħux iżda rridu nkunu aħna li naċċettawha u nagħmlu użu tajjeb minnha.

**Interessanti :**

Insibu xi dettalji li ta’ min nagħtuhom importanza u ma nħalluhomx jaħarbulna –

* **X’hemm ġdid f’din it-talb**? Il-bniedem ma’ jdurx lejn Alla biex jitolbu bħalli kieku Alla huwa Sid, *Lord, Padrone,* Sinjur. Iżda Ġesù jsejjaħlu “Papa”. Hawn naraw **kunfidenzjalità u ferħ** mhux **biżgħa u distanza.** Mela minn Alla, Ġesù jista’ biss il-ġid, affarijiet pożittivi.
* **Ir**-**rieda tal-missier –** din it-talba tfakkarna li għandna nitolbu mhux biex Alla jwettaq li rridu aħna iżda biex aħna nwettqu r-rieda tiegħu li jrid jgħarrfilna.
* **Il**-**maħfra –** jekk trid li titlob lil Alla jaħfirlek, trid tkun ħfirt int qabel; anke jekk fil-verita Alla diġa ħafirlek.
* **Kollokju** – it-talba tal-missierna qisa tixbah lil djalogu ta’ bejn missier u iben. Djalogu reali li fih issib lill-iben jitlob l-affarijiet sempliċi ta’ kuljum: l-maħfra u il-kuraġġ biex jintgħelbu t-tentazzjonijiet.

**Punti għar-riflessjoni**

1. Ġesù ma jitlobx għax bilfors iżda għax verament iħoss il-bżonn, jixtiequ, u jikkunsidrah bħala importanti ħafna. – **Inti x’taħseb fuq it-talb? X’inhu t-talb għalik?**
2. It-talba tal-missierna turina li jeżisti mod kif tħares lejn Alla mhux bħala Sid iżda bħala missier li jħobbok u li jagħtik kull ma għandek bżonn. – **Meta tkun titlob kif timmaġinah lil Alla? X’relazzjoni għandek miegħu?**
3. Li tagħmel ir-rieda ta’ Alla jfisser ukoll li taħfer lil min għamillek id-deni għax bl-istess mod li naħfru aħna ser niġu maħfura. – **X’rapport għandek mal-maħfra tad-dnubiet? Jirnexxielek taħfer lill-oħrajn? Hemm xi ħadd li għadek ma tistax taħfirlu? Għalfejn?**