**Il-Kelma t’Alla**

**Luqa 8, 4-8.11-15**

Nġemgħet kotra kbira ta' nies li kienu ġejjin lejh minn kull belt, u hu qalilhom din il-parabbola:[Lq:8:5] "Wieħed bidwi ħareġ jiżra' ż-żerriegħa li kellu. Huwa u jiżra', xi żerrigħat waqgħulu mal-mogħdija u ntrifsu, u l-għasafar ta' l-ajru naqqruhom kollha.[Lq:8:6] Oħrajn waqgħu fuq il-blat, u nibtu u nixfu, għax tira ma kellhomx.[Lq:8:7] Oħrajn waqgħu qalb ix-xewk, u x-xewk kiber magħhom u ħonoqhom.[Lq:8:8] Oħrajn waqgħu f'art tajba, u nibtu u għamlu l-frott kull waħda mija." Kif qal dan, rafa' leħnu u qal: "Min għandu widnejn biex jisma', ħa jisma'?"

[Lq:8:11] "Il-parabbola, mela, hija din; iż-żerriegħa hi l-kelma ta' Alla.[Lq:8:12] Dawk ta' matul il-mogħdija huma dawk li jisimgħu, mbagħad jiġi x-Xitan u jaħtfilhom il-kelma minn qalbhom, li ma jmorrux jemmnu u jsalvaw.[Lq:8:13] Dawk ta' fuq il-blat huma dawk li, meta jisimgħu l-kelma, jilqgħuha bil-ferħ, iżda billi ma jkollhomx għeruq jemmnu għal ftit taż-żmien, u meta jiġi fuqhom it-tiġrib jitilqu.[Lq:8:14] Dawk li jaqgħu qalb ix-xewk huma dawk li jisimgħu, iżda aktar 'il quddiem l-inkwiet żejjed u l-għana u l-pjaċiri tal-ħajja joħonquhom u l-frott tagħhom ma jsirx.[Lq:8:15] Imma dawk li jaqgħu f'art tajba huma dawk li jisimgħu l-kelma b'qalb tajba u sinċiera, jgħożżuha, u jagħmlu l-frott billi jżommu sħiħ.

**Meditazzjoni**

**Il-persunaġġi**

* Il-**protagonista ta’ din il-parabbola huwa l-BIDWI** li nistgħu nxebbħuh ma’ Ġesù stess li qed jirrakkonta l-parabbola. Huwa jaf tajjeb li ż-żerriegħa hija prezzjuża, imma xorta waħda jxerridha kullimkien, f’kull tip ta’ art, għax jixtieq jagħti ċans lil kulħadd. Bħal Ġesù, u bħal dan il-bidwi tal-parabbola, huma n-nies kollha li jiddedikaw ħajjithom biex jgħallmu.
* **Protagonista oħra fuq l-istess livell ta’ Ġesù hija l-KELMA TA’ ALLA**, li hija l-element prinċipali li jista’ jkabbar is-saltna t’Alla (is-saltna tal-mħabba) fil-qalb tan-nies.
* **Id-diversi tipi ta’ artijiet huma n-nies li jinsabu fid-diversi sitwazzjonijiet ta’ ħajjithom** u li fihom qed jirċievu l-kelma t’Alla.

**Il-kuntest tas-silta**

* Il-parabbola tagħmel riferiment **għal esperjenza komuni ħafna** ; esperjenza li kważi kull min kien qed jisimhu, kien għamel esperjenza tagħha, jiġifiri kulħadd kien jafu x’inhi ż-żerriegħa tal-qamħ, kulħadd kien jaf x’inhu bidwi.
* **Kienet għalqa tipika li seta’ jimmaġinaha kulħadd**. M’aħniex qed nitkellmu fuq xi għelieqi kbar ħafna li forsi s-sinjuri biss kien ikollhom. Hawn qed nitkellmu minn għelieqi żgħar li fihom issib kemm il-kantuniera tal-passaġġ, kemm il-kantuniera tax-xewk jew mhux daqshekk tajba, kifukoll ir-roqqgħa l-kbira li fiha kien jikber il-frott mixtieq.
* Importanti nifmhu li **ż-żerriegħa kienet xi ħaġa prezzjuża** ħafna f’dak iż-żmien ! Biex ikollok iż-żerriegħa x’tiżra, kien ikollok terfa minn dik tas-sena ta’ qabel u tirrinunċja milli tużaha jew tbiegħa biex tħawwilha s-sena ta’ wara. Dan ifisser li ma kinitx xi ħaġa li ta’ min jaħliha.
* Madanakollu l-bidwi tal-parabbola **huwa bidwi hàli** li bħal donnu jitfa ż-żerriegħa bl-addoċċ mingħajr ħsieb ! Ġesù huwa ġeneruż ! ma joqgħodx iħares lejn il-passat tagħna biex jara jekk aħniex denji tal-kelma tiegħu ! fil-qalb ta’ kulħadd jipprova jiżra l-bxara t-tajba !

**Tifsira tad-diversi artijiet/terreni**

* **Ta' matul il-mogħdija** « huma dawk li jisimgħu, mbagħad jiġi x-Xitan u jaħtfilhom il-kelma minn qalbhom, li ma jmorrux jemmnu u jsalvaw » - **xi drabi jinqeda bi sħabna stess li jibbuljawna, li jintimidawna meta ngħidulhom kif naħsbuha fuq il-ħajja**
* **Ta' fuq il-blat** « huma dawk li, meta jisimgħu l-kelma, jilqgħuha bil-ferħ, iżda billi ma jkollhomx għeruq jemmnu għal ftit taż-żmien, u meta jiġi fuqhom it-tiġrib jitilqu. » - **meta nħallu l-inwiet jieħu over, meta pereżempju nħallu l-istudju jew impenji oħra jirbħu fuq il-prattika tal-fidi, baħħara tal-bnazzi**
* **Li jaqgħu qalb ix-xewk** « huma dawk li jisimgħu, iżda aktar 'il quddiem l-inkwiet żejjed u l-għana u l-pjaċiri tal-ħajja joħonquhom u l-frott tagħhom ma jsirx » - **dawk illi jaqgħu taħt it-toqol tas-salib imma ma jqumux… dawk illi jħallu l-għana tmexxihom… Alla tagħhom jsiru l-flus**
* **Li jaqgħu f'art tajba** « huma dawk li jisimgħu l-kelma b'qalb tajba u sinċiera, jgħożżuha, u jagħmlu l-frott billi jżommu sħiħ. » - Jisimgħu, jgħożżu, u jaħdmu biex jagħmlu ll-frott billi JŻOMMU sħiħ. Mela ma jfissirx li mhux se jkollhom xkiel, iżda għandhom iżommu sħiħ minkejja kollox.

**Punti għar-riflessjoni**

1. Huwa mportanti li jkun hemm bdiewa li kapaċi jiżirgħu bl-abbundanza, inkella s-saltna t’Alla ma tistax tikber. Il-bdiewa huma dawk li jaċċettaw li jkomplu dak li beda Ġesù u li huwa stess ħalla f’idejn il-kristjani kollha**. Inti, tħossok bidwi li għandu x’jiżra? F’liema sitwazzjonijiet mill-passat ħassejtek hekk?** (jekk iva irrakkonta esperjenza)
2. Dak li għandu jiġi miżrugħ huwa l-Kelma t’Alla. Aħna l-bnedmin xi drabi nistgħu naqgħu fit-tentazzjoni li niżirgħu l-kelma TAGĦNA (l-opinjoni/ħsibijiet tagħna) flok il-Kelma t’Alla.  **Taf tgħid eżempju dwar id-differenza bejn il-kelma t’Alla u l-kelma tal-bnedmin? Tiftakar f’xi esperjenza?**
3. Iż-żerriegħa taqa’ fuq diversi tipi ta’ artijiet, għax kull bniedem huwa differenti u jinsab f’sitwazzjoni unika. **Liema tip ta’ art tħossok tixbaħ bħalissa? Għalfejn? X’tista tagħmel b’mod konkret tul il-ġimgħa li ġejja biex tkun tixbaħ lill-art li tagħmel ħafna frott?**